Don Steenkamp word 21 in tronk | Netwerk24
Deur Charné Kemp 14 Augustus 2017 16:46
Dié berig in Noordkaap op 27 Augustus 1996 kondig Don Steenkamp, eerste seun van Deon en Christel Steenkamp, se geboorte 21 jaar gelede aan. Hy was die eerste baba wat in die nuwe Mediclinic Kimberley se kraamafdeling gebore is. Foto: Argief
21 jaar gelede was Don Steenkamp die eerste baba wat op 15 Augustus in die nuwe Mediclinic Kimberley gebore is.
’n Gemeenskapskoerant het ’n berig daaroor gepubliseer met ’n foto van die kleine Don in die arms van sy trotse ouers, Deon en Christel Steenkamp.
Dinsdag vier dié moordenaar sy mondigwording alleen in ’n enkelsel in die Boksburg-gevangenis waar hy tronkstraf van 20 jaar uitdien weens die moord van sy ouers (toe onderskeidelik 44 en 43) en die moord en verkragting van sy suster, Marthella (14).
Don het hulle op Goeie Vrydag, 6 April 2012, in hul plaashuis op Naauwhoek in die distrik Griekwastad doodgeskiet. Hy is ook aan regsverydeling skuldig bevind.
Bennie Heckroodt, Don se eertydse voog, sê familielede sal Steenkamp die naweek in die tronk besoek om sy verjaardag te vier.
“Ek is nie seker of ek kan gaan nie, maar daar sal ander familielede wees. Ons sal ingevolge regulasies nie toegelaat word om koek of eetgoed te vat nie.
Don Steenkamp ten tyde van een van sy hofverskynings. Foto: Emile Hendricks
“Ons kan dalk ’n boek of skryfgoed vir hom gee. Die reëls verander van tyd tot tyd.”
Volgens ’n ingeligte kan Don ná sy mondigwording na ’n ander afdeling of gevangenis verskuif word omdat hy dan nie meer ’n jeugdige is nie.
“Dit hang egter van die beskikbare plek af en dit kan dalk ook nie dadelik gebeur nie.”
Ofentse Morwane, woordvoerder van die departement van korrektiewe dienste, sê gevangenes het beperkte regte.
“Sy verjaardag sal nie anders as ander dae wees nie. Hy mag nie kos van buite kry nie.
“Die gevangene is steeds in die Boksburg-gevangenis. ’n Besluit om hom te verskuif, sal eers geneem word ná raadpleging met die saakbestuurskomitee.”
Volgens die woordvoerder sal Steenkamp saakverwante rehabilitasie van kundiges ontvang.
Meer oor: Don Steenkamp | Tronk | Mediclinic
Don Steenkamp 'verveeld' in tronk
Kort siekte eis Don se ouma Bettie
Appèlaansoek: Don Steenkamp 'hoopvol'
Griekwastad-moordenaar wil saak weer laat ondersoek